(11)

Sitoumuksissa osapuolet tarjoutuvat a) vapauttamaan lähtö- ja saapumisaikapareja Amsterdamin lentoasemalla ja/tai New Yorkin JFK- / Newark Liberty -lentoasemilla sekä Rooman lentoasemalla ja/tai New Yorkin JFK- / Newark Liberty -lentoasemilla mahdollisen uuden tulokkaan valinnan mukaan, jotta yksi tai useampi mahdollinen uusi tulokas voisi liikennöidä enintään seitsemää uutta tai lisävuoroa viikossa sekä Amsterdam–New York- että Rooma–New York -reiteillä. Tähän tarjoukseen liittyy eräitä ehtoja: a) mahdollisen uuden tulokkaan on pitänyt käyttää ensin kaikki kohtuulliset keinot tarvittavien lähtö- ja saapumisaikojen saamiseksi tavanomaisella jakomenettelyllä, b) New Yorkin osalta JFK- / Newark Liberty -lentoasemilla käytössä oleva lähtö- ja saapumisaikojen kokonaismäärä, joka on i) mahdollisen uuden tulokkaan, ii) sen alueellisten sidosyritysten ja iii) muiden liikenteenharjoittajien, joiden kanssa sillä on transatlanttinen yhteisyritys, jolle Yhdysvaltain liikenneministeriö on myöntänyt kilpailuoikeudellisen vapautuksen, ja kyseisten liikenteenharjoittajien alueellisten sidosyritysten hallussa, on enintään 200 päivittäistä lähtö- ja saapumisaikaa; b) tekemään sopimuksia lippujen yhdisteltävyydestä seuraavasti: i. kysymykseen tulevan välilaskuttomien lentoliikennevuorojen tarjoajan kanssa, joka sen jälkeen, kun sitoumukset ovat tulleet voimaan, on aloittanut kilpailevien uusien tai lisävuorojen liikennöimisen jonkin määritetyn kaupunkiparin välillä; ja ii. kysymykseen tulevan välilaskuttomien lentoliikennevuorojen tarjoajan kanssa, joka jo harjoittaa kilpailevaa lentoliikennettä reitillä Pariisi–New York, edellyttäen kummassakin tapauksessa, että kysymykseen tulevalla välilaskuttomien lentoliikennevuorojen tarjoajalla tai sen liittoutumakumppaneilla ei ole solmukohtaa määritetyn kaupunkiparin välisen reitin kummassakin päässä. Tällaisten lippujen yhdisteltävyydestä tehtyjen sopimusten on oltava saatavilla kaikkien matkustajaluokkien osalta, paitsi reitillä Pariisi–New York, jolla niiden on koskettava ainoastaan premium-matkustajia (jotka määritellään edellä 7 kohdassa). c) tekemään erityisiä tuottojen ositusta koskevia sopimuksia liikenteestä, jonka todellinen lähtöpaikka ja todellinen kohde on Euroopassa tai Pohjois-Amerikassa, Karibialla tai Keski-Amerikassa seuraavasti: i. uuden välilaskuttomien lentoliikennevuorojen tarjoajan kanssa, joka on aloittanut sitoumusten voimaantulon jälkeen kilpailevien uusien tai lisävuorojen liikennöimisen jonkin määritetyn kaupunkiparin välillä, riippumatta siitä, aloitetaanko kilpaileva lentoliikennevuoro osapuolilta ehdotettujen sitoumusten mukaisesti saatujen lähtö- ja saapumisaikojen perusteella; ja ii. kysymykseen tulevan välilaskuttomien lentoliikennevuorojen tarjoajan kanssa, joka jo harjoittaa kilpailevaa lentoliikennettä Pariisi–New York -reitillä. Tällaisten erityisten tuottojen ositusta koskevien sopimusten on oltava saatavilla kaikkien matkustajaluokkien osalta, paitsi reitillä Pariisi–New York, jolla niiden on koskettava ainoastaan premium-matkustajia (jotka määritellään edellä 7 kohdassa). Osapuolilla ei saa olla velvoitetta tehdä erityistä tuottojen ositusta koskevaa sopimusta minkään määritetyn kaupunkiparin osalta minkään tätä pyytävän lentoliikennevuorojen tarjoajan kanssa, jolla yksin tai yhdessä liittoutumakumppaneidensa kanssa on solmukohta kyseisen määritetyn kaupunkiparin välisen reitin kummassakin päässä. d) avaamaan kanta-asiakasohjelmansa kaikille uusille välilaskuttomien lentoliikennevuorojen tarjoajille, jotka ovat aloittaneet sitoumusten voimaantulon jälkeen uusien tai lisävuorojen liikennöimisen jonkin määritetyn kaupunkiparin välillä, edellyttäen, ettei tällaisella uudella välilaskuttomien lentoliikennevuorojen tarjoajalla ole vastaavaa omaa ohjelmaa eikä se ennestään osallistu yhteenkään osapuolten kanta-asiakasohjelmista.